Diari Oficial de la Generalitat Valenciana


Sumari del DOGV 5308, del 21-07-2006 (2006/8805)

ACORD de 14 de juliol de 2006, del Consell, pel qual es regula la cobertura de l'assistència sanitària als usuaris per mitjà del reforç i les substitucions en els equips d'Atenció Primària.
---------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5308

Data del DOGV
:   21-07-2006

Secció del DOGV
:   II. AUTORITATS I PERSONAL - E) ALTRES ASSUMPTES

Número del document
:   2006/8805


Data del document
:   14-07-2006

Organisme emissor
:   Conselleria de Sanitat

Tipus de document
:   Acord

Anàlisi jurídica

 Descriptors 

:   * política sanitària
    * servei sanitari
    * administració del personal
    * metge
    * vacances
    * personal sanitari
    * llevadora

ACORD de 14 de juliol de 2006, del Consell, pel qual es regula la cobertura de l'assistència sanitària als usuaris per mitjà del reforç i les substitucions en els equips d'Atenció Primària. [2006/8805]  
El Consell, en la reunió del dia 14 de juliol de 2006, va adoptar l'acord següent:  
L'assistència primària constituïx actualment una peça fonamental dins del conjunt de prestacions que oferix el Sistema Nacional de Salut. Esta importància ha anat creixent en els últims anys com a conseqüència de la generalització dels equips d'Atenció Primària i de l'increment de les activitats que exercixen.  
La Comunitat Valenciana és una destinació turística durant els períodes vacacionals, que tenen el punt àlgid durant l'etapa estival. En estos períodes augmenta de forma considerable la població, tant per part d'estrangers com per visitants d'altres comunitats autònomes. Però no només durant esta època, sinó pràcticament durant tot l'any, la Comunitat Valenciana compta amb una població estable no empadronada que requerix atenció sanitària.  
Tot això fa necessària l'adopció de plans especials per a reforçar el dispositiu assistencial bàsic en determinats municipis i zones de la Comunitat Valenciana. Estos programes consistixen en la contractació de professionals sanitaris a fi de reforçar la plantilla dels dispositius assistencials. És l'objectiu de la Conselleria de Sanitat, en tot moment, mantindre una correspondència entre les necessitats sanitàries dels ciutadans i els recursos prestats per l'administració.  
D'altra banda, el funcionament normal dels equips d'Atenció Primària també troba dificultats en altres moments de l'any, davant de la necessitat de compaginar el dret del personal sanitari al gaudi de vacances amb el dels ciutadans a rebre una assistència sanitària adequada.  
No obstant això, any rere any, la Conselleria de Sanitat es troba amb el problema de la contractació de personal sanitari d'equips d'Atenció Primària, tenint en compte l'escassetat de personal, ja que les llistes d'ocupació temporal solen esgotar-se en estos períodes.  
Totes estes circumstàncies fan necessària l'adopció d'un altre tipus de mesures que permeten una prestació sanitària adequada.  
Per això, després de la negociació amb les organitzacions sindicals més representatives presents en la Mesa Sectorial de Sanitat, d'acord amb el que preveu la Llei 9/1987, de 12 de juny, d'Òrgans de Representació, Determinació de les Condicions de Treball i Participació del Personal al Servici de les Administracions Públiques, i fent ús de l'habilitació que conté l'article 53 de la Llei 11/2000, de 28 de desembre, de Mesures Fiscals, de Gestió Administrativa i Financera, i d'Organització de la Generalitat, a proposta del conseller de Sanitat, el Consell  
ACORDA  
Primer. Àmbit d'aplicació  
Este acord s'aplica al procés de substitució de vacances del personal dels equips d'Atenció Primària (EAP), i també als plans especials de reforç ja establits per la Conselleria de Sanitat per a estos equips d'Atenció Primària per a les categories següents, una vegada esgotades les llistes d'ocupació corresponents:  
. Facultatius.  
. ATS/DUI.  
. Comares.  
Segon. Criteris per a la cobertura de l'assistència sanitària  
S'han d'adoptar els criteris següents, amb este orde de prioritat:  
a) Amb caràcter obligatori, i sempre que es dispose de candidats en la llista d'ocupació temporal corresponent, la cobertura de l'assistència s'ha de dur a terme per mitjà de les llistes esmentades.  
b) En el cas que no queden candidats en les llistes d'ocupació temporal, s'ha de donar cobertura atenent els criteris següents, i per este orde:  
. Cobertura per part del personal sanitari d'una quota addicional en el mateix horari.  
. Cobertura per part del personal sanitari d'una quota addicional en distint horari de treball.  
Tercer. Personal que ha de cobrir les quotes addicionals  
a) En primer lloc, les quotes les ha de cobrir el personal que ho sol·licite de forma voluntària. Si no hi ha prou personal dins del departament, s'ha d'oferir al personal dels departaments limítrofs. Per a això, el personal amb contracte d'acumulació de tasques pot optar a la cobertura de quotes addicionals, sempre que tinga assignada una quota pròpia.  
b) En el cas que el nombre de personal voluntari excedisca les necessitats assistencials, correspon al coordinador de l'equip ponderar l'acumulació de quotes entre els professionals per mitjà de l'establiment de torns rotatoris o un altre tipus de prioritat, de manera que la càrrega addicional del treball estiga proporcionada.  
c) Si no hi ha candidats que es presten voluntàriament a cobrir les quotes al·ludides, l'assistència sanitària ha de ser coberta per mitjà de torns rotatoris duts a terme entre els professionals sanitaris.  
Quart. Retribucions  
1. Es crea un nou concepte retributiu, inclòs en el d'Atenció Continuada, per a les categories de facultatiu, ATS/DUI i comares d'equips d'Atenció Primària, destinat a retribuir la cobertura per part d'estos professionals de l'assistència a quotes distintes de l'assignada al seu lloc principal.  
2. Es modifica la taula retributiva VI de la Llei 11/2000, de 28 de desembre, introduint-hi el concepte retributiu de Programa Especial de Cobertura de Quotes Addicionals. Dins d'este concepte es distingixen dues modalitats:  
. Modalitat A: destinada a retribuir la cobertura de quota extra en el mateix horari de treball del lloc principal.  
. Modalitat B: destinada a retribuir la cobertura de quota extra en un horari diferent del que té assignat en el lloc principal.  
La quantia d'este concepte retributiu és la següent:  
. Facultatiu d'equip d'Atenció Primària: entre 1.800 i 2.750 euros mensuals, segons que es faça en el mateix horari del lloc principal o en un de diferent. En el cas que la cobertura no es duga a terme durant un mes complet, la quantia per cada jornada de treball serà entre 90 i 137,50 euros, segons que es faça en el mateix horari del lloc principal o en un de diferent.  
. ATS/DUI i Comare d'equip d'Atenció Primària: entre 1.170 i 1.790 euros mensuals, segons que es faça en el mateix horari del lloc principal o en un de diferent. En el cas que la cobertura no es duga a terme durant el mes complet, la quantia per cada jornada de treball serà entre 58,50 i 89 euros, segons que es faça en el mateix horari del lloc principal o en un de diferent.  
Cinqué. Personal amb nomenament d'atenció continuada / guàrdies i metges de família amb nomenament de pediatre d'equip d'Atenció Primària  
a) En els supòsits en què els nomenaments d'atenció continuada / guàrdies siguen interromputs, amb el consentiment de la persona interessada i a requeriment de l'administració sanitària, per a formalitzar un nomenament de substitució en període estival, per necessitats de cobertura del servici, no s'ha de considerar esta interrupció per al barem dels servicis prestats en este tipus de nomenaments.  
b) Els servicis prestats per un nomenament en la categoria professional de pediatre d'equip d'Atenció Primària per part de metges de família a causa de necessitats de cobertura del servici i després de l'autorització de l'òrgan competent, s'han de computar com a servicis prestats en la categoria de metge de família d'equip d'Atenció Primària.  
Sisé. Execució  
S'autoritza el conseller de Sanitat a adoptar les mesures necessàries per a l'execució del que establix este acord.  
Seté. Publicació  
Este acord s'ha de publicar en el Diari Oficial de la Generalitat.  
Castelló de la Plana, 14 de juliol de 2006  
El vicepresident i secretari del Consell,  
VÍCTOR CAMPOS GUINOT